kaerle etc. doen te wetene allen iegewoordige ende toecommende
dat wy ontsaen hebben die oitmoedige supplicatie van gillis vanden
vliete aerin schamel man belast met huysvrouwe ende kindren
ingesetenen des dorps van melen in onsen lande van mechelen
inhoudende hoe dat inden iaere xv c xxiiii den vyfsten ofte zesten
dach na baesmisse hy suppliant geseten is geweest om drincken
ten huyse der weeduwen wylen diederycx aers biertaverne met
machielen ende peeteren verbiest gebruederen met oick noch
twee oft drie andere goede ende eerlycke ingesetenen desselfs
dorps alwaer insgelycx gecommen zyn omtrent een ure
nader sonnen onderganck twee andere gebruederen zeer hooghe
gedroncken te wetene merten ende cleys van scharborch
henricxs heysschende vander werdinne een pinte biers die
welcke hen die werdinne weygerde aensiende datzy geheel
droncken waeren seggende dairom desen oft gelycken worden
lieve gesellen wat wildy noch metten biere maken ghy hebt
genoech gedroncken ic rade u lieden thuyswaert slapen te gane
dat anhoorende de voirs. claes heeft ghelt genomen vuyt
zynen buydel ende tselde geworpen opden vloer seggende
hoochmoedelick werdinne nempt daer es ghelt waeromme en
soudy ons met alsoe wel biertappen als den andere geselscape
wat sordy dat men u nyet betaelen sal die voirn. marten
ende claes schaiborch bier hebbende zy metten biere gecommen
ongeroepen int voirs. geselscap ende gelach daer die suppliant
inne geseten was zeer corts naer dien dat zy claes ende
marten aldaer geseten ende gedroncken hadden sprack die
zelve claes totten voirs. machiele verbiest vragende wy
es die meester vanden drey messe dat ghy daer draecht soudt
ghyt oick dorren bestygen oft ghy eenen maen zaecht
verhalenen die worden drie oft vier wernen met heeten ende
grammen moede sonder dat ghy machiel enige antworde
gegeven heeft verdragende die dandere gelycke spitige worden zeer
pacientelyck als die ghene die egeenen twist noch geluef an en
stont die voirs. claes aensiende die paciencie ende het zwigen
vanden zelven machiele seyde tot hem ghy clippelle en verstaede
ghys nyet is tmes u meester oft zyt ghy zyn meester waerop
de voirn. machiel te laetsten antworde dat en weet ic nyet
den selven claes replicerende neen en weet ghyt nyet dat
zuldy wel weten eer yet lanck welcke hoochmoedige ende
dreygelycke worden die suppliant verstaen hebben is buytenhuyse
gegaen buyten wesende heeft inden huyse groot gerucht ende
gevecht gehoort ende met dien is vuyten selven huyse
totten suppliant geloopen een vrouwe geladen op haer aermen met
twee kinderen hem aenroepende och lieve gielis helpt doch
daer int bescheet gaen ofte daer wortter twee oft drie
vermoert die suppliant daer toe geneycht wesende ter grooter beden
ende iammerlick aenroepen vander selfder vrouwen in
meynige quaet te doen schouwen op datter egheen dootslach
oft mesval geschien en soude heeft hem verclaert in huys
te tredene ende int bescheet te gaene tusschen den voirn. vier
gebruederen die zwaerlick vochten ende sloegen iegens elcanderen
nemende tot dien syne in zyn handt eenen drievoet metten
welcken hy langetydt scheyde die selve gebruederen begeerende
ende roepende vriendelick op hem pays ende vrede merten
van schaiborch ziende dat hy supplant hem verscheyden hadde
in zulcker wys dat hy zynen evelen heeten ende grammen
moet nyet wreken noch zyn voernemen nyet volbringen
en mochte tot zynder begeerte opten voirs. machiele ende
peteren verbiest gebruderen nam zyn hant oft vuyste ende
stiet den suppiant tot twee stonden op zyn aensicht seggende
u alsoe lief aels een ander ende met dien woerden es hy
merten den suppliant innegevallen met een corte dagghe strytgierlyc
nae hem stekende die ongeweert stont zonder mes oft stock
nyet anders in de hant hebbendedan denselven drievoet
benauwende zoes zeere den supplant die egheen vlien en
hadde dat het scermsel oft spenne inder kuecken staende
woirde om gevochten ende gestocten daer onder lach een
viercant hout dewelck aensiende die suppiant mitsgaders
aenmerckende het benauwen ende wernolch vande voirs.
merten ende het groot perickel van zynen lyve daer
inne inne hy was sonder hope van te moghen vlien zulcx
dat hem eyntelycken groot noot worde zyn lyf te verweerenen
of daer ter plaetsen doot te blyvene heeft geanvert tvoirn.
hout ende ongeluckelyck den voirs. martin eenen slach
daermede geslaegen op zyn hooft van welcken slage de voirs.
maertin is binnen corten daghen daer nae gegaen van
levende lyve ter doot welcke den suppliant hertelick leet
es ende hoe wel hy partie gesoent heeft beduchtenen
nochtans righeur van iusticien es geabsenteert vuyt
onsen landen ende heerlicheden ende zoude indeselve
met dorren wedercommen hanteren noch converseren maer
zoude hem vuyt dien moeten houden tot zynen geheele
vredersnisse ten zy dat hem onse gracie ende genade hierop
verleent worde alsoe hy zeyt ons o?e de selve zeer
oitmoedelyc biddende soe eyst dat wy desalven voirscrevene
overgemerct ghevenen wesende terbede ende supplicatie
van voirn. gielis vanden vliete suppliant ende hem willende
in dit stuck gracie ende genade prefereren voor righeur van
iusticien hebben inden gevalle alsboven vergheven
geremitteert ende quyt gescholden vergeven remitteren ende
schelden quyt vuyt sonderlinge gracie mits desen onsen brief
tsait ende manslacht boven verclaert mitsgaders alle peyne
boete ende bruecke corporeele ende crimineele dair inne
hy ter causen van dien met diesser aencleest iegens ons ende
iusticie mesdaen ende mesbruyct mach hebben ende
hebben hem als daer van weder gesteelt ende gerestitueert
wederstellen ende restitueren tot zynen goede fame name ende
geruchte in onse voirs. lande van mechelen ende allen
anderen onsen landen ende heerlicheden ende tot zyne
onverbuerde goeden indien hyre eenige heeft gelyck ende in
alder manieren als hy was voer de toecompste vanden feyte
voirscreven imponerende hier op een eeuwich zwygen
ende silencie onse procureur generael ende allen anderre manieren
als hy onsen iusticieren ende officieren wy zy zynen
satisfactie ende beteringe eerst ende alvooren gedaen
der partien geinterresseert indien die noch nyet gedaen en es
ende eenige dairtoe dient civillick alleenlyck behoudelyck
dat die voirn. supplant gehouden wort tvoirs. feyt iegens ons
te beteren civillick naer de gelegentheyt vander mesdaet
ende faculteyt van zynen goeden ende oick t besonderen ende
betaelen die redelycke costen van iusticien indien hieromme
eenige gedaen ende nagevolcht zynen a$let ter taxacie ende
arbitreschepe van ons lieven ende getrouwen die cancellier
ende luyden van onsen raide in brabant die wy dairtoe
committeren ontbieden dairomme ende bevelen den selven van
onse raide in brabant dat voer hem geroepen die ghene dyet
over behoeren geroepen te zyne procederen wel ende
duechdelick tot verifficatie ende intervinentie van desen ende
tot tanxacie vanden amende civile voirscreven ende dat
geden ende de selve amende getaxeert gearbitreer ende betaelt
zynde in handen vanden ontfanger vander exploiten vander selven
raide die daer af gehoud wordt ontfang te maekene
rekininge bewys ende relqua te doene tot onss proffite
metten anderen penningen van zynen ontfange ende bewynde
zy ende alle andere onse ende der finalen heeren rechteren
iusticieren ende officieren iegewordich ende toecommende oft
hueren stedehoudere ende elck van hem by sonder soe hem toebehoeren
sal doen laten ende gedoogen den voirs. suppliant van dese onse gracie
remissie quytscheldinge ende pardoen ende van allen den inhoud
van desen inder manieren voeren verhaelt rustelyck vredelyck
volcommelyck ende eeuwelyck genyeten ende gebruycken
sonder hem te doene noch te laten geschien nu noch in
toecommende tyde aen ly$$ noch aen goede eenich hinder
letsel oft moeynnisse ter contrarien in eeniger manieren
maer indien zyn lyf ofte enige van zynen ongeconfisquier
de goeden zyn oft naemaels waeren hieromme gevangen
oft gearresteert dat zy die terstont ende sonder vertreck
stellen oft doen stellen tot geheele ende volcommende
delivrancie want ons alsoe gelieft ende ten eynde dat
dit goet vaest ende gestadicht blyve tot eeuwigen dagen
soe hebben wy onsen zegel doen hier aen doen hangen
behouden in andere saken ons recht ende eeneyegelyck
tsyne in allen eegenen in onsen stadt van mechelen
inde maent van maerte int iaer onsheeren duysent
vyfhondert vyfentwintich ende van onsen rycken te
wetene vanden roomschen ende germaine tachste ende
van castillien ende andere etc. thienste aldus staet$ gesc$
boven op te plyke byden keyser in zynen rade ende
geteekent rys derde $$ ende noch visa